God i bin makim yumi bilong adoptim yumi.
Yu save, femili bilong yumi em i wanpela bikpela samting stret bilong yumi, a? Ating yumi ken i tok olsem, femili em i nambawan samting bilong yumi olgeta manmeri. Yumi save laikim femili bilong yumi tumas.
Mi laik soim yupela wanpela toktok God i bin mekim long sait bilong femili. Lukim Efesus 1:5-6 wantaim liklik hap i stap long lain 4.
“Em i bin lavim yumi. Na long dispela as Em i bin makim yumi bilong adoptim yumi na mekim yumi kamap pikinini bilong Em.”
God Em i makim yumi bilong adoptim yumi bikos Em i laik kisim yumi i kam insait long femili bilong Em. Em i adoptim yumi bilong mekim yumi pikinini bilong Em.
Na yumi save long pasin bilong adoptim pikinini. Sapos yu adoptim wanpela pikinini, orait dispela i minim olsem yu kisim em i kam insait long femili bilong yu yet, na bai yu lukautim em olsem yu yet yu bin karim em.
Long ples bilong mipela (ol wait) taim mipela laik adoptim pikinini mipela mas sainim ol pepa na adoptim pikinini. Na taim mipela sainim pepa pinis, orait nau pikinini em i pikinini bilong mipela stret, na wanpela manmeri i no inap kam kisim bek. Nogat. Pepa i tok pikinini i bilong mipela tasol.
Na God Em i adoptim yumi olsem yumi save adoptim pikinini o dispela tok long lain 5 i gat narapela minim bilong em i stap, a? Nau moning mi mas tokim yupela olsem, dispela tok i no gat narapela minim. Tru tumas, God i bin makim yumi bilong adoptim yumi na mekim yumi kamap pikinini bilong Em yet. Em i adoptim yumi na Em i mekim yumi kamap pikinini long femili bilong Em yet.
Na dispela tok em i no toktok nating tasol. Nogat. Tru tumas, God i bin adoptim yumi. Tru tumas, God i mekim yumi pikinini bilong Em yet. Dispela em i trupela samting God i bin mekim. God i bin adoptim yumi na mekim yumi pikinini bilong Em yet long femili bilong Em yet.
I olsem God i sainim olgeta pepa na Em i adoptim yumi. Em i adoptim yumi na mekim yumi pikinini bilong Em. Em i no kolim yumi “pikinini” tasol. Nogat. Em i mekim yumi pikinini bilong Em. Em i mekim yumi pikinini bilong Em taim Em i adoptim yumi. Wankain olsem yumi adoptim pikinini, em nau, God Em i adoptim yumi na Em i mekim yumi pikinini bilong Em.
Na God Em i adoptim husat?
God Em i adoptim ol dispela manmeri Em i bin makim na pasim long Krais. Long bipo, taim dispela graun i no kamap yet, God i bin makim na pikim ol sampela manmeri bilong kamautim ol long sin na dai na Em i bin pasim ol long Krais bai ol i stap holi na i no gat asua long ai bilong Em, God Em i adoptim ol dispela manmeri.
Em i adoptim yumi – yumi God i bin makim na pasim long Krais. Em i adoptim yumi Holi Spirit i bin mekim wok insait long bel bilong yumi na kamapim bilip long yumi. God i no adoptim olgeta manmeri. Nogat. Em i adoptim yumi – yumi manmeri God i bin makim na pasim long Krais na bihain Em i kamapim bilip long yumi na nau yumi bilipim na trastim feitful wok bilong Jisas na bihainim Em.
Na long wanem as God Em i adoptim yumi?
Lukim lain 5. God Em i adoptim yumi na mekim yumi pikinini bilong Em bikos Em i laik mekim olsem. Em i bihainim amamas bilong Em yet na Em i adoptim yumi. Em i bihainim laik bilong Em yet na Em i adoptim yumi. God Em i adoptim yumi bikos Em amamas long adoptim yumi. Em i adoptim yumi bikos Em i laik adoptim yumi.
Harim. Em i no adoptim yumi bikos yumi tanim bel na bilip. Nogat. Em i no adoptim yumi bikos yumi naispela na gutpela manmeri. Nogat. God Em i makim yumi bilong adoptim yumi bikos Em laik adoptim yumi. As bilong dispela samting i stap long tingting na bel bilong God tasol. God yet i bihainim amamas na laik bilong Em yet na Em i makim yumi na Em i adoptim yumi na Em i mekim yumi kamap pikinini bilong Em.
Na dispela pasin bilong God em i soim yumi grasia bilong Em.
Lukim lain 6. Na yupela save olsem, grasia em i no olsem marimari. Nogat. Marimari em i pasin we God Em i pilim sori long manmeri. Na sampela taim yumi tu yumi ken i marimari. Sampela taim yumi ken i sori long sampela manmeri na yumi helpim ol. Taim yu pilim sori long wanpela man na yu helpim em, em nau, yu marimari long em.
Tasol grasia em i narapela samting. Grasia em i pasin we God Em i wokim disisen na Em i mekim gutpela pasin long manmeri i no gutpela manmeri.
Yu save long pasin bilong yumi yet. Yumi ken i mekim gutpela pasin long manmeri i mekim gutpela pasin long yumi. Sapos wanpela man i mekim gutpela pasin long yumi, orait bai yumi bekim bek dispela gutpela pasin na bai yumi mekim gutpela pasin long em. Na manmeri i no mekim gutpela long yumi, orait yumi no inap mekim gutpela pasin long ol. Pasin bilong manmeri bilong dispela graun i olsem, ol i ken i mekim gutpela pasin long manmeri i mekim gutpela pasin long ol.
Tasol God i no mekim olsem long yumi. Nogat. Yu tingim. Yumi bin givim baksait long God. Yumi bin sakim tok bilong God. Yumi bin mekim pasin God i no save laikim. Yumi klia long tok bilong God tasol yumi no bihainim tok bilong Em. Yumi no lavim Em. Yumi no trastim Em. Yumi amamas long kisim na yusim ol gutpela samting bilong Em, tasol yumi no bin tok tenkyu long Em na yumi no tingting long bihainim Em. Yumi bikhet long Em na yumi les tru long i stap aninit long lek bilong Em.
Na dispela kain pasin Em inap kirapim bel hat bilong God. Dispela kain pasin Em inap mekim God i givim baksait long yumi. Dispela kain pasin em inap mekim God i les tru long helpim yumi. Dispela kain pasin em inap rausim amamas bilong God na mekim God i laik bekim bek na bagarapim yumi. Dispela kain pasin em inap mekim God i larim yumi i kisim hevi insait long hel.
Tasol God i mekim wanem long yumi? Em i mekim gutpela pasin long yumi. Em i adoptim yumi na mekim yumi pikinini bilong Em na mekim yumi kamap femili bilong Em. Em i no aipas long pasin nogut bilong yumi. Nogat. Em i lukim. Tasol, Em i wokim disisen olsem, “Bai Mi mekim gutpela pasin long ol. Bai Mi adoptim ol na kisim ol i kam insait long femili bilong Mi yet. Bai Mi lukautim ol olsem Mi yet i bin karim ol. Bai Mi givim femili nem bilong Mi long ol. Bai ol i kamap femili bilong Mi stret na bai ol i kisim olgeta gutpela gutpela samting bilong Mi.”
Yu mas klia olsem, dispela pasin em i grasia pasin. Olsem na, taim God Em i makim yumi na Em i adoptim yumi, orait grasia bilong Em i kamap ples klia. Yumi no gutpela manmeri na God i mekim gutpela pasin long yumi. Nogat. Yumi manmeri nogut tru, tasol God i mekim gutpela pasin long yumi. Dispela Em i grasia bilong God.
Na mi tokim yupela, yumi mas skelim gut dispela grasia bilong God, na yumi mas tok tenkyu moa moa yet long God.
Yu tingim. Taim yumi go pinis long heven bai yumi mekim wanem? Bai yumi litimapim nem bilong God na long Jisas i go i go i go bikos God Em i bin mekim grasia long yumi manmeri nogut na Em i bin pasim yumi long Krais na Krais Em i dai bilong mekim yumi holi na i no gat asua long ai bilong God, na God Em i bin adoptim yumi na mekim yumi kamap pikinini bilong Em na Em i putim yumi i go insait long femili bilong Em. Yumi mas klia long dispela – Long grasia bilong God tasol bai yumi sanap long heven long bihain.
Na God Em i wokim wanem na Em i adoptim yumi?
Lukim lain 5-6 gen. Em i adoptim yumi long wok bilong wanpela man Em i lavim tumas. Em i tok long husat? Em i tok long Jisas Krais. Na long wanem as Pol i tok, “Wanpela man God i lavim tumas”? Long wanem as Pol i no tok “Jisas” tasol? I gat as long dispela na bai mi eksplenim.
Yu tingim. Jisas Em i mekim wankain pasin yumi bin mekim o nogat? Em i stap man nogut olsem yumi o nogat? Em i sakim tok bilong God olsem yumi mekim o nogat?
Em i mekim pasin God i no save laikim olsem yumi mekim o nogat? Em i les long bihainim God olsem yumi les long bihainim God o nogat? Em i bihainim laik bilong Em yet olsem yumi bihainim laik bilong yumi yet o nogat? Em i bikhet long God na i stap aninit long lek bilong Em yet olsem yumi mekim o nogat?
Nogat nogat tru! Jisas Em i wanpela gutpela gutpela gutpela man tru na Em i lavim Papa bilong Em na Em i bihainim olgeta tok bilong Papa bilong Em, na Em i trastim Papa bilong Em na Em i stap gutpela tru aninit long lek bilong Papa bilong Em. Em i pas gutpela long Papa bilong Em. Olgeta taim Jisas i mekim pasin God i save laikim tumas.
Tasol, long plen bilong God na long laik bilong God, dispela wanpela gutpela Pikinini bilong Em i dai long diwai kros olsem Em i wanpela man nogut tru. Dispela em i wei bilong God i ken i adoptim yumi sin manmeri na bringim yumi i kam insait long femili bilong Em. Jisas i kisim bagarap bilong pinisim pe bilong sin bikos Papa i laik adoptim yumi manmeri nogut na bringim yumi manmeri nogut i kam insait long femili bilong Em. Em olsem na, long wok bilong Jisas, God i mekim gutpela pasin long yumi manmeri nogut, na dispela em i grasia bilong God.
Na taim Jisas i karim sin bilong yumi long diwai kros na Em i dai, yu tingim olsem God Em i no kea, a? Yu tingim olsem God i no kisim hevi long dispela, a? Harim. Ating aiwara bilong God i no isi long dispela taim (mi tok piksa na mi tok “aiwara bilong God i no isi”). God i bin kisim bikpela hevi tru taim Jisas i bagarap long diwai kros. Na yumi mas holim tingting olgeta taim olsem, Jisas i bin i dai long diwai kros bilong God i ken i adoptim yumi sin manmeri. Dispela gutpela gutpela man God i lavim tumas i bin lusim laip bilong Em bilong God i ken i adoptim yumi manmeri nogut.
Em olsem na, Pol i yusim nek, “Wanpela man God i lavim tumas” bilong pulim tingting bilong yumi i kam long grasia bilong God. Nau yu gat wanem tingting long grasia bilong God? Yu save, grasia bilong God Em i bikpela na gutpela samting moa moa yet.
Na long wanem as God i tokim yumi long ol dispela samting?
God Em i tokim yumi long ol dispela samting bikos Em i laik yumi mas save gut long Em. Lukim Efesus 1:17-18. Aposel Pol i mekim prea na Em i prea long wanem samting?
Yumi mas klia gut long wanem samting God i kisim yumi i kam long em na long dispela wei bai yumi save gut long Papa bilong yumi na bai yumi amamas long Em na bai yumi litimapim nem bilong Em.
Yumi mas klia olsem, God i no laik yumi save gut long ol Baibel stori tasol. Nogat. Em i laik yumi save gut long Em yet. God i laik yumi mas save gut long Em i wanem kain Man – Em i wanem kain God – Em i save mekim wanem kain pasin – Em i gat wanem kain tingting – God i laik yumi mas save long Em yet.
Na yu gat wanem tingting? Ating bipo yupela no save gut long God, a? Bipo, ol man ol i no tokim yupela gut long olgeta samting God i mekim, a? Ating ol i bin skulim yupela long ol Baibel stori tasol, a? Olsem wanem? Ating ol i mekim olsem bikos ol yet ol i no save tumas long God.
Ol prens plis harim, God bilong yumi Em i dispela kain God nau yumi stori long Em. Yumi mas wok hat long kisim ol dispela toktok na long dispela wei bai yumi save gut long dispela gutpela gutpela God bilong yumi, na bai yumi lavim Em na litimapim nem bilong Em trutru na bihainim Em moa moa yet.
Mi laik yusim ol dispela toktok bilong sutim bel bilong yumi long 2-pela samting.
1. God Em i “Paps” bilong yumi, olsem na, yumi no ken i pret moa.
Yu save, taim God Em i adoptim yumi, orait Em i bin mekim Em yet i kamap “Paps” bilong yumi. Em i mekim Em yet i kamap “Dadi” bilong yumi, Papa bilong yumi.
God Em i bikpela Jas bilong ol manmeri i givim baksait long Em na bihain God bai kotim ol na sentisim ol. Tasol, God Em i no Jas bilong yumi. Nogat. God Em i “Paps” bilong yumi.
God Em i “Paps” bilong yumi manmeri Em i bin adoptim na kisim i kam insait long femili bilong Em. Em i “Dadi” bilong yumi God i bin makim bilong adoptim. Yumi no ken i pret moa long bikpela kot bilong bihain bikos God Em i no Jas bilong yumi moa. Nogat. Nau Em i Paps bilong yumi, na long dispela as yumi no inap lukim kot.
Na tu, yumi no ken i pret moa long ol poisen man na ol man nogut na ol masalai samting. Long wanem? Paps bilong yumi Em i bos na oana bilong olgeta samting na Em tasol i save bosim na kontrolim olgeta samting. Na yu tingim olsem Paps bilong yumi bai larim wanpela samting i bagarapim yumi na rausim yumi long han bilong Em, a? Nogat tru!
Mi no tok olsem, trabel i no inap kamap long yumi. Nogat. Tasol, mi tok olsem, wanpela samting i no inap pundaunim yumi gen na putim yumi i go bek gen insait long sin na dai. Wanpela samting i no inap rausim yumi long han bilong Paps bilong yumi. Wanpela samting i no inap tru.
Lukim Rom 8: 28-39.
Na bai mi joinim wanem tok long dispela? Paps bilong yumi i toktok na yumi mas harim na bilipim na trastim Em tasol. Em i no giamanim yumi. Em i raitim dispela toktok bikos Em i laik yumi no ken i pret moa. Wanpela man i no inap kotim yumi. Wanpela samting i no inap bagarapim yumi na katim yumi long lavim bilong God – dispela lavim we Em i lavim yumi na makim yumi na Em i adoptim yumi na Em i mekim yumi kamap pikinini long femili bilong Em.
2. God Em i “Paps” bilong yumi, olsem na, yumi mas wok hat long kisim pasin bilong Em.
Yumi no ken i bihainim moa ol pasin bilong ples bikos nau femili tru tru em i narapela samting na paps bilong yu Em i narapela “Paps.” Femili bilong yu em i no ol lain bilong ples. Paps bilong yupela em i no wanpela man bilong ples. Trupela femili bilong yu i no ol wanwan lain manmeri bilong ol wanwan ples. Nogat. Trupela femili bilong yu na trupela Paps bilong yu em i God tasol. Na yu tingim. Wok God i mekim long yu i winim wok wanpela man i mekim long yu o ol sampela paps long hauslain bilong yu i bin mekim.
Harim. God Em i no adoptim yu bilong yu ken i pas yet long olpela paps na olpela femili bilong yu. Nogat. Yu tingim. Sapos yu adoptim wanpela pikinini na yu mekim gutpela wok long em na yu baim skul fi bilong em na givim kopi long em na lukautim em gut, tasol em givim baksait long yu na em i hangre tumas long olpela paps na olpela femili bilong em, orait ating yu no inap amamas, a?
Na wankain olsem. God Em i bin adoptim yu na long dispela as yu mas tanim fes bilong yu i go long Em, Em i Paps bilong yu nau.
Lukim Efesus 5:1.
Plis harim. Yumi mas tingim ol dispela hat wok God i bin mekim bilong adoptim yumi na mekim yumi kamap pikinini long femili bilong Em. Yumi mas tingim dispela lavim bilong God. Lavim bilong God i antap moa bikos Em i larim Jisas i karim sin bilong yumi – Em i larim Jisas i kisim dai bilong yumi bikos Em i laik adoptim yumi. Tingim ol dispela na yumi tanim fes bilong yumi i go long Em na yumi mekim pasin Paps i laikim – yumi mekim pasin Paps i laikim i kamap nambawan samting long laip bilong yumi.
Las tok mi laik mekim bai i go long ol manmeri i no tanim bel yet.
Yupela lukim na skelim ol dispela gutpela gutpela samting mipela i kam long em na mipela i kisim pinis.
Na mi askim yupela, long wanem as yupela no laik tanim bel na bilipim na trastim feitful wok bilong Jisas na bihainim Jisas na kam insait long ol dispela gutpela samting wantaim mipela?
Plis, yupela skelim na tingting, na yupela tanim bel nau.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn